אם התהלכתם בסוף השבוע ברחבי העיר תל אביב ותהיתם איפה כל סלבריטאי ארצנו מתחבאים, אז רק שתדעו שכולם שכנו בדיוק באותו המקום. ביום חמישי האחרון נערכה השקת מלון הבוטיק "פולי האוס" בנחלת בינימין שבעיר. כל המי ומי שזכו להיות בין רשימת המוזמנים הגיעו ליהנות מלילה מפנק חינם שכלל מסיבת קוקטייל חגיגית על גג המלון עם מופע אורות מרהיב וארוחת בוקר מפנקת ביום למחרת.
בין האורחים בלט במיוחד עברי לידר עם לוק מעורר השראה לפירות הטרופיים של הקיץ, שמסרב להיפרד מאיתנו, כשהפציע עם ג'קט אפרסקים מרהיב. הוא לא היה היחד שלקח השראה מעולם הצומחים, ולעומתו בחרה טיטי איינאו בירקות העונה והלכה על החציל בלוק כולל סגול קטיפתי ומוזר.
למרות אינסוף שמועות על קאמבק, עוד לא כל כך ברור מה באמת קורה בין השניים. מלכת היופי במיל' הגיעה למלון לבדה, אבל באמצע האירוע בשקט בשקט התגנב האקס ישראל אור, שאמנם הגיע בגפו אבל היה צמוד לאיינאו במהלך כל הערב. עוד נראו מיכל הקטנה, שבאה לתמוך בבעלה לקראת פתיחת המלון שבבעלותו, יובל המבולבל, דפנה לוסטיג, מיכל ינאי, מאיר אדוני, דנה גרוצקי, סנדרה רינגלר ואחרים.